อลิอันซ์ยืน เบี้ยปีแรก 6.1พันล้าน
อลิอันซ์ อยุธยา ยันปีนี้โตตามเป้า เบี้ยปีแรก 6,100 ล้าน ผลิตภัณฑ์คุ้มครองชีวิตและสุขภาพหนุนส่ง
23 พ.ย. 2559

อลิอันซ์ อยุธยา ยันปีนี้โตตามเป้า เบี้ยปีแรก 6,100 ล้าน ผลิตภัณฑ์คุ้มครองชีวิตและสุขภาพหนุนส่ง
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต เปิดเผยว่า ในช่วง 9 เดือนแรกปีนี้บริษัททำเบี้ยรับรวมจากทุกช่องทางได้ 2.2 หมื่นล้านบาท เติบโต 9% เมื่อเทียบกับช่วงเดียวกันของปีก่อน โดยตัวแทนยังเป็นช่องทางขายหลักมีเบี้ยรับรวม 9,800 ล้านบาท  ส่วนช่องทางธนาคาร หรือแบงก์แอสชัวรันซ์ก็ยังเติบโตอย่างต่อเนื่อง ทำเบี้ยรับรวมได้ 7,300 ล้านบาท ขณะที่ช่องทางการตลาดขายตรงยังคงครองส่วนแบ่งการตลาดอันดับหนึ่งด้วยเบี้ยรับรวม 3,600 ล้านบาท
อย่างไรก็ตาม ในส่วนของผลการดำเนินงานตลอดปี 2559 บริษัทเชื่อมั่นว่าจะทำเบี้ยรับปีแรกได้ตามเป้าที่ 6,100 ล้านบาท ขณะที่ 9 เดือนแรกปีนี้ทำเบี้ยรับปีแรกจากทุกช่องทางได้ 4,300 ล้านบาท เติบโต 11% เมื่อเทียบกับช่วงเดียวกันของปีก่อน ส่วนเบี้ยรับรวมคาดว่าจะทำได้ถึง 3.1 หมื่นล้านบาท อย่างแน่นอน
“การเติบโตในปีนี้ เป็นผลมาจากการพัฒนาผลิตภัณฑ์คุ้มครองชีวิตและสุขภาพอย่างต่อเนื่อง ซึ่งประสบความสำเร็จเป็นอย่างมาก โดยเฉพาะแผนประกัน “สุขภาพ ปลดล็อค เอ็กซ์ตร้า” ที่ปัจจุบันมียอดขายแล้วกว่า 100 ล้านบาท นอกจากนั้นสัดส่วนของเบี้ยประกันคุ้มครองต่อพอร์ตผลิตภัณฑ์ทั้งหมดก็เพิ่มสูงขึ้น 37%  เป็นผลจากลูกค้าที่ต้องการความคุ้มครองสูงขึ้นเพื่อแบ่งเบาค่าใช้จ่ายด้านค่ารักษาพยาบาลที่นับวันจะเพิ่มสูงขึ้น ซึ่งช่วงเวลาที่เหลือปีนี้ก็ยังคงใช้กลยทุธ์ที่เข้มข้นและทีมงานที่มีประสิทธิภาพเพื่อเพิ่มยอดขายให้ถึงเป้าที่วางไว้” นายสมิธ กล่าว